ការសម្ភាសន៍របស់អ្នកមីងក្រឹម ជ្រូក

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះក្រឹម ជ្រូក

***ពត៌មានសង្ខេបរបស់អ្នកមីងក្រឹម ជ្រូក***

*សព្វថ្ងៃនេះអ្នកមីងក្រឹម ជ្រូកមានអាយុ៥៦ឆ្នាំហើយ គាត់មានបងប្អូនចំនួន៦នាក់ហើយគាត់ជាកូនទី៤ក្នុងក្រុមគ្រួសារ។ គាត់មានស្រុកកំណើតនៅភូមិស្រះសង់ខាងត្បូង ខេត្តសៀមរាប តាំងតែពីពេលគាត់កើតមកម្ល៉េះ។ គាត់បានឆ្លងកាត់សម័យប៉ុល ពតដ៏ឃោរឃៅផងដែរតែពេលនោះគាត់នៅក្នុងកងកុមារនៅឡើយ គាត់មិនមានឳកាសរៀនសូត្រចេះដឹងនិងគេទេ ដោយសារតែស្រុកទេសមានសង្គ្រាមរហូតតែម្តងពេលគាត់នៅកាលពីក្មេង។*

ក៖ បាទជាដំបូងខ្ញុំសូមថ្លែងអំណរគុណដល់មីងដែលបានឲ្យខ្ញុំសម្ភាសន៍ពីប្រវិត្តរបស់
មីង ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់មីងអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាមីង បាទហើយចឹងនៅពេលដែលខ្ញុំសម្ភាសន៍មីងចប់ ខ្ញុំនឹងដាក់ការសម្ភាសន៏របស់មីងណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង ចឹងតើមីងយល់ព្រមឲ្យខ្ញុំដាក់
សម្ភាសន៍របស់មីងចូលទៅក្នុងវេបសាយរបស់សាលាទេមីង?
ខ៖ យល់ព្រម

ក៖ បាទសម្រាប់ថ្ងៃខែដែលខ្ញុំសម្ភាសន៍មីងនេះគឺ នៅថ្ងៃទី០៥ ខែតុលា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិស្រះស្រង់ខាងត្បូង ឃុំនរគរធំ
ស្រុកសៀមរាប ខេត្តសៀមរាបណាមីង ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ អញ្ចឹងខ្ញុំចង់សួរថាតើមីងមានឈ្មោះពេញឈ្មោះអ្វីដែរមីង?

ខ៖ ខ្ញុំឈ្មោះពេញដូចថាគេហៅថាក្រឹម ងិ ចេះទៅឈ្មោះវា២ជួនកាលក៏ក្រឹម ជ្រូក ក្រឹម ងិនេះ។

ក៖ ចុះមីងមានឈ្មោះហៅក្រៅផ្សេងទេមីង?

ខ៖ អឺគេតែងហៅបងប្អូនគេតែងហៅខ្លះក៏ហៅទូចចេះទៅ អ៊ុំទូចេះទៅមាន៣

ក៖ ចុះមីងឆ្នាំនេះមានអាយុប៉ុន្មានហើយមីង?

ខ៖ មីងអាយុ៥៦ឆ្នាំហើយ។

ក៖ ចុះអ្នកមីងចាំថ្ងៃខែឆ្នាំកំណើតរបស់មីងបានទេ?

ខ៖ មីងដូចអត់ចាំបានទេណា កើតឆ្នាំដូចជំនាន់មុនលន់ ណុលណា មុនលន់ ណុល
ចូល ដូចថាយើងជំនាន់លន់ ណុលនោះយើងធំដឹងហើយដឹងថាមានលន់ ណុលយើង
រត់ចូលទៅសៀមរាបចេះណា គ្រាប់បណ្តក់ចូលមកយើងទៅនៅសៀមរាប ទៅនៅសៀមរាបវានៅតូចអត់មានការបានការរៀនសូត្រសិក្សាអីនិងគេអត់ចេះអីទត្រង់ចេ
ណេះវិជ្ជាណាខាងសិក្សា ដល់ពេលទៅនៅបានរយៈពេល៣ ៤ឆ្នាំ គេជម្លៀសចេញពី

ស្រុកគេជំនាន់នោះគេ គេឲ្យយើងជម្លៀសចេញពីទីក្រុងសៀមរាបចេញទៅនៅក្រៅ
ដូចជានៅភូមិនៅក្រៅៗភូមិ ត្រាកុដ ដូននុងខាងនោះទៅ ទៅក៏យើងអត់មានអង្ករ
អត់មានបាយហូបទេយើងជម្លៀសទៅអត់មានបានកើតអីទៅបានច្រើនទេ ចាសបានតែអង្ករតិចតួចដាក់នឹងកង់ទៅអត់មានរម៉ក់អត់មានអីដឹកដូចគេទេណា ដាក់តែនិងកង់
ទៅក៏ដឹកទាំងកូន១ទៅអាណាតូចៗក៏ដើរទៅណា យំផងរដករដាក់ទៅបងប្អូនតូចៗ
ណឹងណាទៅវាអត់មានឪពុក ឪពុកស្លាប់មេម៉ាយ ម៉ែខ្ញុំនេះម៉េម៉ាយជំនាន់លន់ ណុល
ណឹងណា ដល់ចេញពីជំនាន់លន់ ណុលទៅចូលជំនាន់អាពតនោះឯងចូលជំនាន់អាពត ដាច់លន់ ណុលទៅចូលអាពតចូលអាពតទៅក៏យើងទៅនៅស្រុកគេអត់មានអីហូបទេនាំបងប្អូនដើរបេះអាផ្លែ ដូចជាត្រកួនលាស់ខ្ចីតូចៗ កង្កែបដែលវាទើបតែធ្លាក់
ភ្លៀងម្តងចេះៗប៉ុនៗមេដៃ ក៏នាំគ្នាវ៉ៃបានក៏នាំគ្នាដាក់អាំងធ្វើម្ហូបទៅណា ទៅក៏អត់មាន
អង្ករអត់មានបាយហូបទេ ពេលនោះអង្គការអីក៏អត់ទាន់មានរៀបចំថាឲ្យមានបាយបានម្ហូបទេក៏យើងដើរសុំគេហូបទៅណា ដូចដែលបងប្អូនគេនៅខាងក្រៅឯណោះដូចគេនៅ
មុនណា គេមានបាយបានអង្ករហូបបានជម្លៀសចេញមកពីសៀមរាបណា ទៅក៏យើងទៅសុំគេនៅភូមិនេះម្តងភូមិនោះម្តងទៅណា ដែលពួកគាត់នៅមុនមានដំឡូងមានអីគាត់ដាំទៅគាត់ចែកឲ្យហូប ហូបទៅយូរៗទៅក៏ប្រសិនបើគេពតដេញគេថាយើងដើរសុំ
គេ ឬមួយលួចគេវាយចោល គេសម្លាប់យើងចោលច្រើនអស់ច្រើនទៅណា ដល់ពេលពួកខ្ញុំនេះ បងៗគាត់ចេះតែរុកដុបរុកព្រៃទៅណាគាត់ធ្លាប់នេះទៅគាត់ដើរតែផ្លូវកាត់
ទៅណា ទៅរកមកចែកបងប្អូនហូបទៅណាអត់មានឪពុកទេនៅតែម្តាយក៏បានហូប
ដល់ពេលនៅរយៈពេលបានគេ១ឆ្នាំចេះ កន្លះឆ្នំា ៤ ៥ខែមិនដល់ទេក៏គេចាត់បងៗខ្ញុំ
ទៅចល័តទៅ ទៅធ្វើកងចល័តនៅឆ្ងាយពីគ្រួសារទៅម្តាយក៏ទៅផ្សេងទៅណា ម្តាយ
ក៏គាត់ទៅធ្វើកងចល័តផ្សេងទៅក៏ប្អូនៗតូចៗខ្ញុំ២នាក់នោះក៏នៅជាមួយបងប្អូន អត់មានអីហូបទេទៅក៏ ពេលទៅចូលកុមារនិងគេគេឲ្យហូបបាយបបរគេគេហៅអាបបរព្រលិត ល្បោយស្លឹកដំឡូវគេឲ្យយើងហូប ដល់េពលគេមានបងប្អូនខ្សែរយៈគេ គេនៅ

ចុងភៅនៅធ្វើនិងសហករណ៍ចេះគេចែឲ្យហូបឆ្ងាញ់ៗទៅណាគេចែកបាយហូប ដល់យើងគេឲ្យតែបបរទឹករ៉ាវៗទៅ ជួនកាលប្អូនខ្ញុំអាមួយនោះឃ្លានក៏រត់ទៅសុំគេ ទៅគេវ៉ៃទៅ ដល់ពេលឃើញចឹងនៅស្រណោះប្អូន ពេលដល់ដាច់ពីអាពតមកស៊ូទ្រាំដល់មកយើងដាច់ពីអាពតហើយណា ពេលវៀតណាមរំដោះបានហើយ រំដោះបានហើយក៏គេ
នាំមកចូលស្រុកវិញចូលស្រកនៅភូមិវិញមកនៅភូមិវិញ ម៉ែឪអីអត់ដឹងនៅឯណាទេគាត់នៅកងចល័តរៀងៗខ្លួនទៅណា ដល់ពេលគេឲ្យមកនៅភូមិវិញក៏នាំគ្នាមករស់នៅ
ត្រួតឆ្ការនៅទៅណា ក៏មានអ្នកស្រុកអ្នកភូមិដែលគេនៅឡើងត្នោតឡើងដូងអីក៏ខុំស្ករ
សុំអីគេស៊ី ជីកក្តួចជីកដំឡូងទៅណាស្ងោរហូប នៅស្រុកនេះសំបូរដំឡូងក្តួចក៏ស្ងោរ
ហូបទៅអត់មានបាយអត់ទាន់មានបាយហូបទេ ពេលនៅបានមួយរយៈពេល១ ឆ្នាំ
២ឆ្នាំចេះទៅ ១ឆ្នាំចេះទៅក៏យើងអាចត្រួតចំការធ្វើចំការត្រង់នេះត្រង់នោះតិចតួចទៅ
ដាំបន្លែបន្លុកត្រសក់ដូចជាត្រសក់ស្រូវអីទៅណា យើងធំគ្រាន់ហើយអាយុវាជិត១០ជាងហើយណា នាំបងប្អូនធ្វើទៅដល់ពេលចូលមកស្រុករួមគ្នាទាំងអស់គ្នាមកវិញ
ជួបម៉ែ ជួបកូន ជួបជុំគ្នាទាំងអស់ហើយក៏នាំគ្នាធ្វើចំការកាប់ចំការដាំស្រូវធ្វើរហូតដល់
សម័យអាដែលរំដោះបានវៀតណាមនេះគេឈប់ឲ្យយើងធ្វើ គេការពារព្រៃឈើទុក
ដល់យើងអត់មានស្រែធ្វើទេធ្វើស្រែបានតិចតួចៗក៏យើងរកស៊ីលក់ដូរផ្សំចេះតែ ដើម្បី
ទិញអង្ករហូបចិញ្ចឹមជីវិតទៅណា វាលំបាកនៅជំនាន់អាពតខ្ញុំនិយាយអត់ទាន់ចប់ យើងជម្លៀសទៅនៅជំនាន់អាពតអត់មាន គេឲ្យកុមារគេឲ្យកាប់ដើមឈើធ្វើ កាប់ត្រធាងខែតធ្វើជីកំប៉ុស មួយថ្ងៃៗអត់មានបានការរៀនសូត្រទេទុកលំបាកណាស់ ឃ្លាន
ហើយមានមិត្តភិក្តដូចថាគេនៅមូលដ្ឋានចាស់គេចែកដូចជាដូចគេមានពងមាន់ចេះទៅ
គេស្ងោរចែកហូបទៅណា គេមានដំឡូងចេះគេលួចចែកហូបទៅណា ក៏យើងបានរស់ដល់សព្វថ្ងៃនេះទៅណាមកដល់អាយុ៦០ មួយអាយុ៥៦ឆ្នាំនេះ រាល់ថ្ងៃនេះអាយុ៥៦
កាលដែលនៅជំនាន់អាពតនោះវានៅតែតូចៗទៅណានៅតែអាយុ ៧ ៨ឆ្នាំដើរខ្ចាត់ព្រាត់ខ្ចាត់ព្រាត់ឆ្ងាយទៅណា ដល់ពេលចប់ពីជំនាន់អាពតមកខ្ញុំបានមកនៅស្រុក
ចេះតែនៅយូរធ្វើចំការស្រែបានស្រូវហូបតិចៗទៅចេះតែធំទៅបងប្អូនក៏ ចេះតែធំហើយ
គាត់មានអាយុមានគ្រួសារបែកពីគ្នាទៅនៅភូមិនេះមួយទៅនៅភូមិនោះមួយទៅ ដល់ពេលក៏នៅតែខ្ញុំក៏នៅស្រុកកំណើតស្រះស្រង់នេះរហូតមកវិញទៅ ថាដើមកំណើត
ក៏កើតនេះដល់ត្រលប់មកវិញក៏នៅនិងភូមិស្រះស្រង់នេះរហូតដល់សព្វថ្ងៃនេះទៅ ដល់ពេលសព្វថ្ងៃនេះមកជួបនិងអាតំបន់នេះ អើយគេថាតំបន់អប្សរានោះណា នៅតំបន់មួយនេះវាពិបាករកស៊ីសូម្បីតែយើងលក់ដូរក៏គេអត់ឲ្យយើងលក់ ខ្វះខាត អា
ហារការហូបចុកណាជីវភាពក្រុមគ្រួសារមិនមែនធូរធារអីទេ វាពិបាកគេស្តីឲ្យដូចយើង
ចង់លក់ដូរអីតិចតួចគេថាឲ្យគេមិនឲ្យលក់គេ គេថាឲ្យគេស្អប់ខ្ពើមណា ទៅក៏យើងខំ
ធ្មេចភ្នែកតស៊ូទៅ រាល់ថ្ងៃយើងអត់មានអីទេ មានកន្លែងលក់ឯណាក៏អត់មាននឹងគេដែរ
មានតែនៅផ្ទះនេះលក់អាជីវកម្មចាបហួយតិចតួចនេះចប់មក ដល់ពេលចប់ពីអាពតក៏
មាននិយាយអត់ទាន់ចប់ក៏បានគ្រួសារទៅយើងបានរស់នៅនឹងរកស៊ីរាល់ថ្ងៃនេះឯង

បងៗ ម្តាយខ្ញុំគាត់ស្លាប់ទៅ ឪពុកក៏ស្លាប់ជំនាន់លន់ ណុលទៅ ម្តាយស្លាប់ជំនាន់នេះឯង ជំនាន់ហ៊ុន សែននេះឯង កាលដែលគាត់ស្លាប់ណឹងនៅឆ្នាំ២០០០ គាត់ស្លាប់រយៈពេល២០ឆ្នាំហើយណា ចាសដល់ពេលនេះខ្ញុំបានគ្រួសារហើយដែលគាត់ស្លាប់ ដល់បែកគ្នាដល់ឥឡូវទៅអត់ដែលបានឃើញពួកគាត់ទេ ជីដូនជីតាដូចជាតាខ្ញុំមក តាខ្ញុំតាតួតឈ្មោះតាប៉ា យាយកា ដល់ពេលឪតាខ្ញុំនេះឈ្មោះតាពេញ យាយបូ ដល់ពេលម៉ែខ្ញុំ
ឪខ្ញុំនេះឈ្មោះតា ម៉េង ក្រឹម ដល់ឪតាម៉េងណឹងខ្ញុំអត់ស្គាល់ទៀត ដល់ពេលម៉ែខ្ញុំណឹង
ឈ្មោះនែពេញ តាពេញឪពុកគាត់ យាយភ្លេញនោះឯង ម្តាយខ្ញុំឈ្មោះយាយភ្លេញឪខ្ញុំ
ឈ្មោះតាក្រឹម ទៅក៏បានកូន៦នាក់ក៏កូនស្លាប់អស់ ៣នាក់ក៏នៅតែ៣នាក់ទេ ស្លាប់អស់៣នាក់ហើយនៅតែ៣នាក់ស្រីតែខ្ញុំម្នាក់នោះឯង រាល់ថ្ងៃសព្វថ្ងៃទៅមានក្រុមគ្រួសារទៅ
ប្តីខ្ញុំមានកូនស្នងទំពាំងតទៅទៀតទៅណា ដល់ហើយយើងដឹកនាំកូនដូចថា ចៅចេះ
គាត់នៅតូចៗគាត់អត់ទាន់ដឹងប្រវិត្តអីដែលល្អក៏យើងបានដឹងដូចយើងបានចូលវិហាចេះទៅយើងដឹងថា ព្រះមានពិតមែនទៅយើងចេះតែដឹកនាំគាត់ឲ្យស្គាល់ផ្លូវពិតណា
ទៅពួកគាត់ចេះតែទៅតាមខ្លះអ្នកខ្លះក៏អត់ទៅតាមទៅដល់ពេលយើង បានដឹងចង់ឲ្យ
និយាយឲ្យគាត់អានព្រះគម្ពីរ ឬមួយចង់និយាយប្រាប់គាត់ពីរឿងអ្វីៗល្អៗណា កន្លែងនេះល្អៗរាល់ថ្ងៃនេះដែលរស់នៅសព្វថ្ងៃនេះដែលមានក្តីសុខសាន្តណាតែយើងអត់មែន
តែយើងមានព្រះ យើងមានពឹងទៅព្រះទោះបីជាយើងបាត់ពីផែនដីនេះទៅយើងមានព្រះជាជំនួយនៅខាងមុខទៀតចាស ចឹងហើយយើងចេះតែដឹកនាំចៅកូនក្រុមគ្រួសារ
ទៅណាទោះបីពួកគាត់តាមមិនតាមក៏ជារឿងរបស់ពួកគាត់ទៅណា យើងមិនអាចថា
កាត់ក្តីឲ្យពួកគាត់បាននោះណាស្រេចទៅលើ ស្រេចតាមព្រះហរទ័យរបស់ព្រះ ការក្តី
យុត្តធម៌របស់ទ្រង់ដែលជួយមនុស្សលោកទាំងអស់នៅលើផែនដីនេះរាល់ថ្ងៃនេះដែលខ្ញុំបានស្គាល់ហើយនិងបានយល់គឺខ្ញុំមានក្តីអំណររាល់ថ្ងៃនេះ ខ្ញុំមានក្តីសង្ឃឹមទោះបីជា
យើងស្លាប់ពីផែនដីនេះទៅមានព្រះនិងគាំទ្រយើងនៅខាងមុខណា។

ក៖ អញ្ចឹងមីងប្រាប់ម្តងទៀតបានទេមីងថាមីងមានបងប្អូន៦នាក់ត្រូវទេមីង?

ខ៖ ចាស។

ក៖ ប្រុសប៉ុន្មានស្រីប៉ុន្មានដែរមីង?

ខ៖ ប្រុស៥ ស្រី១ម្នាក់ ស្រីខ្ញុំម្នាក់។

ក៖ ហើយអ្នកមីងជាកូនទីប៉ុន្មានដែរមីង?

ខ៖ ខ្ញុំកូនទី៤ អឺកូនទី៥ អរខ្ញុំទី៤ខ្ញុំកូនទី៤ ប្អូន២ទៀតនោះវាមិនត្រូវទី៥ ទី៦។

ក៖ ចុះមីងមានស្រុកកំណើតនៅភូមិស្រស្រង់ខាងត្បូងនេះតាំងពីដើមម៉ង?

ខ៖ ចាសនៅស្រុកកំណើតតាំងពីជីដូនជីតាខ្ញុំមកនិងតាំងពីមិនទាន់មានអឺស្រឡះចេះ

តាំងពីនៅតែមានស្វា មានខ្លារ ស្វា ដំរីនៅសត្វព្រៃណា ដូចនៅប្រាសាទបន្ទាយក្តីនេះអត់មានអ្នកណាចូលបានទេ វាមានសត្វប្រើសវាមានសត្វស្វាច្រើនណា អត់មានចូលបានអត់មានភ្ញៀវអតិថិជនចូលដូចរាល់ថ្ងៃចេះទេ ចាសដល់ពេលជំនាន់ឪខ្ញុំមកគាត់នៅ
ចេះធ្វើកាំបិតធ្វើអីមានភ្ញៀវមកមួយៗបារាំងអីមកណា ដល់ខ្ញុំកើតហើយណាមានបារាំង
មានអីមកចូលទៅយើងធ្វើកាំបិត ធ្វើអាកាំបិតមានរូបចម្លាក់មានរូបដំរី រូបសេះរូបអី
ណឹងណា គាត់ធ្វើទៅគាត់លក់ឲ្យអ្នកដើរនាំភ្ញៀវនោះណាអត់មានហូរហែរច្រើនចេះទេ
គឺវាតិចតួចភ្ញៀវវាមកតិចតួចណាមានអត់មានការរីកចម្រើនចេះទេយើងធ្វើរកប៉ុន្តែនៅនេះតាមសុទ្ធតែដុបសុទ្ធតែព្រៃទៅណាអត់ហ៊ានដើរទេខ្លាចអាសត្វវាមានសត្វគ្រប់ប្រ
ភេទពីដើមមិញ។

ក៖ ចុះនៅស្រះស្រង់ណឹងប្រាសាទនៅអត់មីងកាលណឹង?

ខ៖ អត់ឃើញអត់ដែលមានប្រាសាទទេតាំងពីខ្ញុំកើតមកមានតែឃើញ អាប្រាសាទវាគំនរទៅវាមានដើមឈើមួយប៉ុន្តែគេថាដើមពោរ ដើមពោរប៉ុន្តែខ្ញុំនៅតូចអត់ដែលបាន
ទៅដល់ទេ ដល់ពេលយើងទៅដល់អត់មានដើមពោរទេវាមានដូចដើមស្វាយតាកិត

ដើមស្វាយតាកិតនោះវាសាខាម្លប់ទៅណាប៉ុន្តែពីមុនមកខ្ញុំលឺគេ ចាស់ៗគាត់និយាយថា
មានសាលាមួយសម្រាប់ដូចថា ដើរឆ្លងទៅចេះទៅយើងទៅអង្គុយលេងណា សាលាមានស្ពានទៅអង្គុយណាដូចថាជំនាន់ស្តេចមុនមានស្ពានទៅមានសាលាឆទានមួយនៅក្នុងនោះទៅវាបាក់ រលំអត់ទៅវាបាត់បង់អស់ទៅ។

ក៖ ចុះអ្នកមីងអាចប្រាប់ឈ្មោះបងប្អូនរបស់អ្នកមីងទាំងអស់បានទេ ទាំងអ្នកស្លាប់អ្នករស់?

ខ៖ ដូចថាបងខ្ញុំទី១ឈ្មោះក្រឹម ក្រួន ទី២ឈ្មោះក្រឹម ក្រន់ ទី៣ឈ្មោះក្រឹម ម៉ៅ ទី៤ឈ្មោះខ្ញុំណឹងឯងក្រឹម ជ្រូក ដល់ពេលទី៥ឈ្មោះក្រឹម ក្រៀល ទី៦ក្រឹម កុ។

ក៖ ចុះអ្នកមីងអាចនិយាយប្រាប់បានទេពីសាច់រឿងកាលពីនៅក្មេង តើមានអ្វីកើតឡើងខ្លះ នៅជាមួយបងប្អូនចូលចិត្តធ្វើអ្វីខ្លះ? ចូលចិត្តធ្វើអ្វីខ្លះជាមួយគ្នា ឬក៏ធ្វើការ
អីខ្លះជាមួយគ្នា?

ខ៖ ចាសធ្វើការរកស៊ីដូចជាធ្វើចំការស្រែពីដើមមិញអត់មានមុខរបរអីទេ យើងធ្វើកាប់
ចំការទៅក៏បងៗចេះ ចូលដៃគ្នាជម្រះទៅពេលខ្ញុំនៅតូចចេះខ្ញុំនៅផ្ទះចេះគេឲ្យដាំបាយ
ហើយបុកអង្ករទៅកិនស្រូវទៅណា យើងកិនស្រូវអ៊ុំស្រូវអង្ករយើងទៅណា សម្រាប់ដាំបាយឲ្យគាត់ហូបមកធ្វើការទៅ ដល់ពេលនោះគេឈប់ឲ្យត្រួតចំការត្រួតអីទៅក៏ពួកគាត់ក៏អត់មានការងារធ្វើគាត់ គាត់រកការងារផ្សេងៗទៀតធ្វើកាលីគេទៅណាផ្សេងៗទៀតទៅណាដើម្បីយកប្រាក់មកទិញអង្ករហូប ចាសប៉ុន្តែអត់មានស្រូវអង្ករហូបទេ។

ក៖ ចុះកាលពីនៅក្មេងមីងចូលចិត្តលេងអ្វីដែរជាមួយបងប្អូន?

ខ៖ មិនចូលចិត្តលេងអីផងដល់ពេលយើង បងៗក៏ទៅរៀនប្អូនៗនៅផ្ទះក៏មានអីកីនាំគ្នា
លេងដីវិចអន្សមនំផ្អាវទៅយកដីធ្វើទៅលេងទៅដល់ពេលយើង ដល់ពេលនោះទៅ

ដែលយើងរត់ទៅនៅក្នុងប្រាសាទតាមប្រាសាទទៅណា គ្រាប់បន្តក់មកពីលន់ ណុល
មកវានិយាយទៅហួស ខ្លាចអត់ឲ្យនៅតាមភូមិទេឲ្យនៅក្នុងប្រាសាទព្រោះអ្នកណាបន្តក់ចូលក្នុងប្រាសាទវាចាញ់គេអ្នកសង្គ្រាមណា អ្នកធ្វើសង្គ្រាមជំនាន់លន់ ណុលនិងខ្មែរក្រហមចាស ថាវាធ្លាក់ក្រាំងៗសូម្បីតែដុបត្រង់ណាវាទម្លាក់ត្រង់នោះឯងវាថាខ្មាំងនៅត្រូវណឹងក៏ទម្លាក់ទៅ ពេលឪខ្ញុំគាត់នាំកូនចូលទៅក្នុងដើមចំបក់គុម្ពឬស្សីនៅជិតផ្ទះ
ពេលថ្ងៃប៉ុណ្ណេះដាំបាយស៊ីរួចនាំគ្នាចូលក្នុងប្រាសាទអស់ហើយទៅនៅក្នុងប្រាសាទបន្ទាយក្តី ដល់ពេលគ្រាប់បន្តក់កប៉ាល់បាញ់ព្រេឺតៗមកវា វាខ្ទរអាប្រាសាទនោះណា
ខ្ទរក្នុងប្រាសាទបន្ទាយក្តីនេះណានេះអាប្រាសាទនេះដែលយើងនៅជិតនេះណា ទៅ
ជួនកាលអាណានោះរលំក្រឹងទៅវារលំប្រាសាទណាព្រោះខ្ទរណាវាធ្លាក់ជិតៗណា
វាខ្ទរវាអត់ធ្លាក់ចំទេតែវាធ្លាក់ជិតៗ ចាសថាវាខ្ទរដល់ពេលចប់ពីនោះមកនៅក្នុងនេះវា
ពិបាកពេកវាមានគេថាមានខ្មែរក្រហមចេះវាគិញមានអីគេចោទប្រកាន់ចេះទៅ អាជំនាន់មុនវាត្រលប់ត្រឡឹលចេះទៅក៏ឪខ្ញុំនេះគាត់រត់ចេញពីវាពិបាកពេករត់ចេញពី
ស្រុកនេះទៅនៅសៀមរាបចូលក្នុងទៅណាក្រុងខាងនោះខាងលន់ ណុល ខាងនេះខាងខ្មែរក្រហមចេះណា។

ក៖ ចឹងកាលគេបាញ់ គេបាញ់គ្រាប់អីតាមណឹងគឺគេបាញ់ខ្មែរក្រហម?

ខ៖ ចាស ខ្មែរក្រហមណឹងឯង។

ក៖ មានន័យថាលន់ ណុល បាញ់ខ្មែរក្រហម។

ខ៖ ទៅក៏យើងរកចូលក្នុងប្រាសាទទៅណាពួន ដេកតែក្នុងប្រាសាទទៅភ្លៀងផ្គរ រន្ទះអីក៏ទទឹកអីទៅ។

ក៖ កាលណឹងប្រជាជនទាំងអស់ម៉ងមីង?

ខ៖ ចាសទៅនៅក្នុងប្រាសាទបន្ទាយក្តីទាំងអស់អ្នកនៅជិតនេះណា គេអ្នកនៅឯណោះគេនៅតាមប្រាសាទឯណោះៗទៀតទៅណាអ្នកនៅជុំវិញបរិវេណអង្គរនេះណា តែនៅកន្លែងឆ្ងាយទៀតមិនដឹងម៉េចទេខ្ញុំអត់ដឹងដែរ ប៉ុន្តែប្រវិត្តវាកំសត់តាំងពីកើតមករហូតដល់ប៉ុននេះវាពិបាកនិងការរស់នៅ ជួបការជំងឺអាសន្នរោគហើយនិងការអត់ឃ្លាននិងទុក្ខវេទនាសង្គ្រាមហើយគ្រប់បែបយ៉ាង ពេលយើងឃ្លានយើងអត់មានអីហូបទេ យើងស្អីក៏យើងអាចហូបបានដែរតាំងពីឬសល្ហុង ហើយឬសល្ហុង ដើមចេក ដូចយើងស្ងោរ
អាក្រពីងចេកនេះបានក៏ យើងតិចល្អិតបានយើងទៅកាន់បបរស្ងោរហូបទៅណា ចិតដុំៗយើងស្ងោរហូបដូចដំឡូងទៅ កំពីងចេកណា វាអត់មានទាំងកំពីងចេកស្ងោរទៀត
ទៅណាពិបាកណាស់ មួយឆាកជីវិតនេះជួបរាល់ឧបសគ្គដល់ពេលអាឬសល្ហុងនេះ
ក៏ឈូសទៅក៏ដាំបាយទៅធ្វើជាចំហុយទៅ ដល់មានដំឡូងចេះក៏យើងឈូសបានធ្វើ
ជាដាក់ចំហុយទៅក៏ហូប ដូចធ្វើតំណាងបាយអត់មានគ្រាប់អង្ករទេ ដល់ពេលគ្រាប់អង្ករតិចៗយើងបេះអាត្រួតដំឡូងគនិងអាស្លឹកកន្ទង់នោះ ស្គាល់ស្លឹកកន្ទង់ទេ បេះឡើង
មួយសំពាយប៉ុននេះបានបូតបានក៏ដាក់ផិដាក់បបរចូលគ្នាទៅដួសចែកគ្នាមួយវែកៗទៅ ចាសពិបាក។

ក៖ ចុះមីងកាលនៅសម័យលន់ ណុលមីងមានអាយុប៉ុន្មានដែរ?

ខ៖ អាយុមីងទើបកាលសម័យលន់ ណុលអាយុ៨ឆ្នាំហើយអាយុ៨ឆ្នាំចេញពីលន់
ណុលទៅ ចេញពីអាពតមកមីងអាយុជាង១០ឆ្នាំហើយ ១៣ឆ្នាំហើយ១៣ឆ្នាំចូល១៤ឆ្នាំចេះទៅដើរតែធ្វើក្រមារចេះទៅ គេឲ្យទៅធ្វើការផ្សេងៗពីឪពុកម្តាយមិនដែលបានឃើញគ្នាទេនៅទំនប់នោះទៅគេឲ្យ ដាំបន្លែនៅកុមារគេឲ្យដាំបន្លែទៅ ក៏បន្លែណឹងហូបទៅអត់មានបាយហូប មិនថាគេមិត្តៗគេនៅមើលកុមារចេះទៅក៏គេស្រលាញ់អ្នកណាគេស្រលាញ់គេឲ្យបាយគេលួចឲ្យបាយហូបខ្លះទៅណាមានជាគ្រាប់អង្ករបានហូបទៅណា យើងហូបតែយើងជីកតែដំឡូងហូបទៅណាដំឡូងព្រៃណាថាជីកត្រង់ណាក៏មើមដែរដំឡូងនោះវាមើមគរៗគ្នាក៏យើងទៅស្ងោរក៏នាំគ្នាហូបដំឡូងជ្រូកគេហៅដំឡូង
ជ្រូក។

ក៖ នៅពេលដែលយើជីកដំឡូងយកទៅហូបអញ្ចឹងប្រសិនជាគេដឹងគេធ្វើអីពួកយើងទេដឹង?

ខ៖ គេថាយើងខ្ជិល គេថាយើងយកលេសអីទៅវាគេយកទៅគេស្នើរយកទៅឯណាផ្សេងទៀតទៅគេយកទៅសម្លាប់ចោល បងខ្ញុំមួយដូចគាត់នៅកម្លោះគាត់ខុសសីលធម៌
ណាគាត់ថាស្រលាញ់គ្នាជំនាន់អាពតគេថាខុសសីលធម៌គេយកទៅដាក់ ដូចថារាល់ថ្ងៃណឹងគេយកទៅដាក់ពន្ធគារណា គេឲ្យជីកស្រះជម្រៅ៣០ម៉ែត្រ៤ជ្រុងចេះទៅ ៣០ម៉ែត្រ៤ជ្រុងគេឲ្យជីកម្នាក់មួយឲ្យរួចបានគេឲ្យរួចខ្លួន វាជីកនៅទំនប់គោកច័ន្ទនៅភូមិ
គោកច័ន្ទនេះឯង គាត់ជីកអត់មានឈប់មានឈរទេមាឌគាត់ឡើងធំៗ ដល់ពេលគាត់
ឡើងស្គមគាត់ឡើងស្គមបាក់ឡើងស្គមនៅតូចហើយដល់ពេលចុងបញ្ចប់បានអា អត់
ទាន់ជីករួចទេ ហើយគេអត់ឲ្យបងប្អូនទៅឃើញអត់ឲ្យម៉ែឪទៅឃើញទេណាទុកវេទនា

ណាគេអត់ឲ្យយើងហូបអត់ឲ្យយើងចុកទេណាខុសសីលធម៌ណា ដល់ពេលនោះឡើង

គាត់ក៏ជីកស្រះទុក គេឲ្យយើងជីកស្រះម្នាក់មួយ ដល់ពេលថាទៅជីករួចហើយគាត់ក៏វៀតណារំដោះបាននោះឯងគេរំដោះអាពតនោះណា ទៅក៏បានរួចខ្លួនមកជួបជុំនោះទៅគាត់ក៏បានគ្នានោះទៅ បានគ្នាក៏ខុសគ្នាខុសសីលធម៌នោះទៅក៏គាត់ស្លាប់ គាត់ឈឺ
ស្លាប់ដូចគាត់បាក់កម្លាំង បាន៤ ៥ឆ្នាំក្រោយមកក៏គាត់ស្លាប់ទៅប្រពន្ធនោះណា ដល់គាត់ក៏បានប្រពន្ធក្រោយទៀតទៅបងខ្ញុំម្នាក់នោះណាបាទគាត់ជួបទុកលំបាក។

ក៖ ចុះបងប្អូនដែលរស់នៅសព្វថ្ងៃនេះគាត់រស់នៅឯវិញមីង?

ខ៖ ម្នាក់នោះរស់នៅស្រែណូយនោះ ម្នាក់នោះនៅភូមិឃុំនេះទាំងអស់គ្នាប៉ុន្តែគាត់នៅភូមិអារក្សស្វាយ ហើយមានតែខ្ញុំម្នាក់នេះទេរស់នៅនេះឯង៣នាក់នៅតែ៣នាក់។

ក៖ បាទចុះ២នាក់ទៀតប្រុសៗ?

ខ៖ ចាស គាត់ប្រុសៗគាត់មានក្រុមគ្រួសារគាត់អស់ហើយ។

ក៖ ចុះអ្នកមីងអាចប្រាប់ឈ្មោះម្តាយរបស់មីងម្តងទៀតបានទេមីង?

ខ៖ ឈ្មោះពេញ ភ្លេញ ចាស ម្តាយខ្ញុំពេញ ភ្លេញ។

ក៖ ចុះឪពុកវិញអ្នកមីង?

ខ៖ ឪពុកវិញ នែម៉េង ក្រឹម។

ក៖ ចុះពួកគាត់ណឹងក៏មានស្រុកកំណើតនៅស្រះស្រង់នេះឬក៏នៅឯណាមីង?

ខ៖ ស្រុកកំណើតគាត់នៅស្រះស្រង់នេះឯង។

ក៖ ចុះកាលដែលម្តាយអ្នកមីងនៅរស់ណឹងគាត់ប្រកបការងារអ្វីដែរដើម្បីចិញ្ចឹមជីវិត?

ខ៖ គាត់ធ្វើតែចំការស្រែណឹងឯង ធ្វើចំការកាប់ត្រង់នេះរួចក៏ ឆ្នាំនេះបានច្រូតរួចទៅក៏ឆ្នាំក្រោយយើងទៅកាប់ត្រង់នោះមួយកន្លែងទៀតទៅជុំវិញកន្លែងត្រង់ណាដូចយើងធ្លាប់រកស៊ីកេរអាករ៍្តយើងណា ដំណែលយើងធ្លាប់រកស៊ីក៏របស់យើងពីម្តាយគាត់មកឲ្យទៅណាគាត់រកស៊ីកាប់ធ្វើទៅណា ចាសដល់ឥឡូវសម័យនេះគេថារបស់អប្សរា នៅសម័យហ៊ុន សែននោះគេថារបស់អប្សរាដល់ពេលយើងធ្វើអីក៏អត់បាន យើងគាស់ហើយយើងដាំដំណាំហើយរួចអស់ហើយគេកាប់ចោលគេថារបស់អប្សរា ទៅយើងស៊ីតាំងពីមិនទាន់ដឹងក្តីដែលម្តាយខ្ញុំគាត់រកស៊ីណា តាំងពីមិនទាន់ដឹងក្តីរហូតដល់គាត់មានកូនមានចៅចែកជាដំណែលកេអាករ្ត៍រៀងៗខ្លួនអស់ហើយគេថារបស់អប្សរា ទៅក៏ចុះហើយរាល់ថ្ងៃនេះពិបាករស់នៅណា ចាសពិបាករស់នៅអត់មានកេអាករ្ត៍និងរកស៊ីអីនិងគេបានទៅណា ត្រង់នេះគេថាបើយើងធ្វើអីសុទ្ធតែរបស់អប្សរា ធ្វើអីរបស់អប្សរា។

ក៖ ចុះឪពុករបស់អ្នកមីងគាត់ប្រកបការងារអ្វីដែរមីង?

ខ៖ កាលគាត់នៅរស់ណា?

ក៖ បាទ។

ខ៖ ដល់ពេលគាត់ដូចខ្ញុំនិយាយមុននោះថាគាត់ គាត់ធ្វើកាំបិតធ្វើស្នាចិញ្ចឹមក្រុមគ្រួសារណាដែលមានកូនៗណាមានកូនតូចៗណាគាត់ធ្វើទៅគាត់ធ្វើស្រែតិចទៅគាត់ចិញ្ចឹមក្រុមគ្រួសារទៅដល់ពេលផុតពីខែរដូវធ្វើស្រែរួចទៅក៏ធ្វើកាំបិតធ្វើអីណា ដល់ពេលទាល់ជំនាន់លន់ ណុល គាត់រកចូលទៅលន់ ណុលចេះគាត់ធ្វើទាហានលន់
ណុល ចាសគាត់ធ្វើទាហានលន់ ណុលទៅគេឡើងបាញ់គ្នានៅនេះដែលគេហៅថាសា
ត្រីឆ្ងាញ់ណាកន្លែងសាលាត្រីឆ្ងាញ់ណាអាអូនឯងអស់ស្គាល់ទេនៅផ្លូវទៅឃ្លាំង កំពង់ថ្កូវនោះណាទៅក៏បាញ់គ្នាថាងាប់នៅវាលនៅឯងស្រាប់តែគេយកខ្មោចមកអាកន្លែងទីរួមខេត្ត ពេទ្យខេត្តយើងនេះណាទៅក៏ធ្វើបុណ្យទៅតាមធម្មតាទៅចាសដល់ពេលយើងរត់ចេញទៅធាតុគាត់ក៏បាននៅណឹងផ្ទះទៅពេលអ៊ុំនោះ ដូចអ្នកណាគេសួរយើងថាអ្នក

ណាប្តីទាហានចឹងទៅគេឲ្យចេញណា ដូចអ៊ុំខ្ញុំនោះគាត់អត់បានធ្វើទាហានទេគាត់នៅណឹងនោះសិន គាត់មិនទាន់បានជម្លៀសទេដល់ហើយក៏គាត់ ដេញទៅក៏យកធាតុឪខ្ញុំនេះទៅដាក់វត្តទៅជំនាន់នោះក៏គាត់ជំនឿថាចុះណាធាតុនោះណាគាត់យកទៅដាក់
វត្តទៅ ពួកខ្ញុំក៏ទៅខ្ចាត់ខ្ចាយទៅទម្រាំបានមកវិលត្រលប់មកជួបគ្នាវិញចេះមកបានប៉ុណ្ណេះមករាល់ថ្ងៃនេះ។

ក៖ ចុះឪពុកម្តាយរបស់អ្នកមីងគាត់ជាមនុស្សបែបណាដែរកាលគាត់នៅរស់?

គាត់កាចឬក៏គាត់ស្លូតដែរមីង?

ខ៖ អត់ចេះជេរកូនទេឪពុកខ្ញុំស្លូតហើយម្តាយខ្ញុំក៏ស្លូត គាត់អត់ដែលបានចេះថា
ផឹកស៊ីកាចសាហាវកាប់សម្លាប់គ្នាអីអត់ទេថាគាត់មិនដែលបានចេះវាយកូនផង គាត់ចេះតែស្រលាញ់កូន កូនមួយណាក៏គាត់ស្រលាញ់ដែរឪពុកណា និងម្តាយខ្ញុំដែលគាត់នៅមេម៉ាយធ្លាក់ខ្លួនដែលថាមកចូលវិញហើយដែលអត់មានអីហូបណា ហ្វូងគេមានប្តី
ហ្វូងគាត់ផ្សេងៗទៀតគាត់មានប្តីទៅជួយរែកដំឡូងនៅឯភ្នំគូលែននោះណា អីុនៅអីុ ភូមិពពៀលភូមិអីនៅលើខ្នងភ្នំគូលែនដល់ខ្ញុំចង់់ទៅលេងនៅលើខ្នងភ្នំគូលែនដែល ថាម៉ែរែក រែកដំឡូងធ្ងន់ម្តងបន្តិចៗគាត់ចេះតែទម្លាក់ចោលណាគាត់ចង់បានមកឲ្យហូបណាពេលកូនអត់ រែកទៅចេះតែធ្ងន់ទម្លាក់ចោលដល់គេនេះក៏គេទៅចោលអស់រលីង
គាត់នៅម្នាក់ឯងថាស្ងាត់ឈឹងថាមានខ្លាមួយនៅដេកកណ្តាផ្លូវនោះឯង គាត់ក៏បានថាសុំ សុំថាគេទៅចោលអស់ហើយនោះវាព្រៃភ្នំវាស្ងាត់ណាស់ណា វាសោរមនុស្សស្រី
មិនសូវមានកម្លាំងដូចគេប្រុសៗគេមានរទេះមានអីអូសដឹកទៅណា យើងដែលផ្ញើរនឹង
គេបានណាគេគេរកចិញ្ចឹមរៀងខ្លួនណាយើងក៏រែករែកតែមួយធ្ងន់ទៅណា រែករហូតដល់គាត់បាក់ឈឺ ឈឺស្លាប់នែណាគាត់អត់មានធាត់ធំពីដើមមិញគាត់មានធំធាត់
ដូចតែខ្ញុំធាត់នេះឯងដល់ពេលគាត់ បាក់ទៅគាត់ស្គមទៅគាត់ឈឺរហូតណឹងឯង
គាត់ថាគាត់បាក់ជំនាន់អាពតគាត់រែកធ្ងន់ៗពេកឲ្យតែគេទៅដឹងតែទៅរែកហើយសោះពីលើភ្នំគូលែនមក មកដល់នៅភូមិតាប៉ាងនេះភូមិតាប៉ាងនេះនៅជិតត្រង់នេះស្មើនឹងស្រុកនេះឯងរែកមកណា។

ក៖ ដើររហូត?

ខ៖ ដើរណាមិនបានមានអីជិះទេមកដល់ខ្ទមតូចមួយខ្ទមតូចប៉ុនអាមួយកណ្តុបតូចត្រឹមជញ្ចឹងប៉ុណ្ណោះឯងណាដែលនៅស្រុកគេនោះណាទៅក៏យើងរស់នៅទៅណា ប៉ុន្តែពេលយើងហូបបាយយើងទៅហូបនៅសហករណ៍ណាយើងគ្រាន់តែដេកនៅអត់មានផ្ទះធំនៅនិងគេទេ ខ្ទមកាប់ឈើតិចតួចទៅក៏ធ្វើបាំងស្លឹកខ្យល់មកក៏រសាតៗដាច់អស់ទៅ។

ក៖ អញ្ចឹងអ្នកមីបានរៀនអ្វីខ្លះដែរពីឪពុកម្តាយអ្នកមីង? បទពិសោធន៍ជីវិតណា មីងបានរៀនបទពិសោធន៍ជីវិតអ្វីខ្លះដែរពីពួកគាត់មីង?

ខ៖ អត់បានរៀនអីផងគាត់វាអត់មានសាលារៀន កាលនៅជំនាន់លន់ ណុលខ្ញុំនៅតូច
ផង ខ្ញុំអត់ទាន់ចូលសាលាបានដល់ពេលចេះចូលសាលាបានធំហើយគេយកទៅដាក់
មត្តេយ្យគេបិទសាលានោះគេបិទ បិទហើយក៏ស្រាប់តែគេជម្លៀសចេញទៅអត់មានបានរៀនទេ ការសូត្រខ្ញុំអត់បានរៀនសោះអត់មានថ្នាក់ទី២និងគេទេ។

ក៖ បាទអញ្ចឹងអ្នកមីងចេះអាននិងចេះសរសេរអក្សរខ្មែរទេមីង?

ខ៖ ខ្ញុំឥឡូវទើបខ្ញុំបានផ្លាស់ប្រែចិត្តទៅជឿព្រះនោះឯងខ្ញុំសុំប្រាជ្ញាពីព្រះ ចេះអានព្រះគម្ពីរហើយខ្ញុំបានចេះសរសេរតិចៗ ដូចជាគេទិញឥវ៉ាន់ចេះខ្ញុំសរសេរទៅណាតាម
ណឹងទៅ ចាសពីមុនខ្ញុំអត់មានចេះអីទេ អត់មានថ្នាក់ទី១អត់មានថ្នាក់មត្តេយ្យអីនិងគេទេអត់បានចូលសាលា។

ក៖ អ្នកមីងអាចប្រាប់ម្តងទៀតបានទេថាតើជីដូនជីតាខាងម្តាយមានឈ្មោះអ្វីដែរមីង?

ខ៖ ជីដូនជីតាខាងម្តាយខ្ញុំឈ្មោះតាពេញ តាគាត់ណាគាត់ឈ្មោះតាពេញ។

ក៖ ចុះឪពុកគាត់?

ខ៖ អរ តាប៉ា តាយាយភ្លេញណឹងឈ្មោះតាប៉ា តាប៉ា យាយកា។

ក៖ ចុះឪពុកម្តាយរបស់ឪពុកម្តាយអ្នកមីងណឹងឈ្មោះមិញណឹងមែនមីង?

ខ៖ ម្តាយគាត់ឈ្មោះយាយបូក អត់ដឹងថាស្អីបូកទៀតខ្ញុំអត់ស្គាល់តានោះទៀតណា ខ្ញុំអត់ដែលឃើញ យាយបូកក៏ខ្ញុំអត់ដែលស្គាល់។

ក៖ បាទ ក៏ប៉ុន្តែអ្នកមីងស្គាល់តាតួត?

ខ៖ អានេះស្គាល់តាខាងនែ តាខាងតានោះណាតាពេញនោះខាងឪគាត់ណា យាយបូកនោះម្តាយគាត់ ម្តាយគាត់ស្លាប់ចោលគាត់តាំងពីគាត់នៅក្នុងពោះ អរនែឪពុកគាត់ណា
ម្តាយគាត់ទំងន់គាត់ទៅគាត់សម្លាប់ ស្លាប់ទៅក៏នៅជាមួយយាយដូចមីងដូចមានមីង ម្តាយមីងចេះទៅគាត់ចិញ្ចឹមរស់នៅដូចជាកូនដូចជាក្មួយបង្កើតពីដើមមិញ ចាស់ពីដើមមិញស្រលាញ់គ្នាអត់មានថាចេះនេះទេគាត់ស្រលាញ់ថ្នាក់ថ្នមទៅណា រហូតដល់គាត់ធំមានក្រុមគ្រួសារទៅ គាត់មានបងប្អូនតែម្តាយដល់ពេលម្តាយគាត់ស្លាប់ទៅគាត់
ឪគាត់នេះក៏ទៅបានប្រពន្ធមួយទៀត បានប្រពន្ធមួយទៀតទៅក៏បានកូនមួយទៀត

បានកូនមួយទៀតទៅដូចគាត់បានដូចជាឪពុកជាមួយគ្នាម្តាយផ្សេងគ្នា២នាក់ប៉ុណ្ណោះឯង ចាសអ្នកដែលនៅស្វាយរៀងនោះអីុនោះក៏គាត់ស្លាប់ទៅហើយ គាត់ស្រុកកំណើតគាត់នៅម្តាយគាត់នៅចាន់សរខេត្តសៀមរាបយើងនេះឯង ប៉ុន្តែគាត់បានស្លាប់ទាំងយាយ ទាំងតាអស់ហើយមិនមានអ្នកណានៅទេ នៅតែកូនចាសកូនគាត់រាល់ថ្ងៃនេះ
អីុនោះគាត់នៅមានកូន២នាក់កូនគាត់មានស្រី កូន៣នាក់ស្រីទាំង៣នាក់ គាត់ស្លាប់អស់មួយនៅតែ២នាក់រាល់ថ្ងៃនេះណាទៅក៏តខ្សែបានស្គាល់គ្នាទៅវិញទៅមកនេះ

វាបានពូជតពូជតាធាក្មួយយាយតួតយាយលួតទៀតណា។

ក៖ ចុះឪពុកម្តាយរបស់ឪពុកអ្នកមីងវិញមានឈ្មោះអ្វីដែរ? ខាងឪពុកណា?

ខ៖ ខ្ញុំស្គាល់តែតា តាខ្ញុំឈ្មោះតាម៉េង យាយឈ្មោះយាយសយ។

ក៖ អញ្ចឹងពួកគាត់ទាំងពីរនាក់ជាឪពុកម្តាយរបស់ឪពុកអ្នកមីង?

ខ៖ ចាស ចាស ឈ្មោះយាយ សយ តាម៉េង ខ្ញុំស្គាល់ត្រឹមនោះឯងខ្ញុំអត់មានទៅដល់ឪតាម៉េងទៀតខ្ញុំអត់ស្គាល់ ខ្ញុំអត់បានសួរចាស់ៗទៅក៏ដល់អត់ស្គាល់គេប្រាប់ក៏អត់
យល់។
ក៖ ចុះពុកគាត់ទាំងអស់គ្នាណឹងក៏ជាអ្នកស្រះស្រង់ខាងត្បួងនេះដែរ?

ខ៖ អ្នកស្រះស្រង់ខាងត្បួងនេះឯងគាត់នៅស្រះស្រង់ខាងត្បូងតាំងពីកំណើតយាយតាគាត់មកណា។

ក៖ បាទដូចមីងនិយាយប្រាប់ចឹងថានៅតាំងពីសុទ្ធតែព្រៃសុទ្ធតែសត្វ។

ខ៖ សុទ្ធតែព្រៃសុទ្ធតែសត្វប៉ុន្តែមានដំណែលរៀងៗខ្លួនទៅណាដូចថាកន្លែងនេះចេះ ម្នាក់នេះធ្វើចំការត្រួសចំការចេះទៅដល់យើងធ្វើនៅនោះទៀតទៅ យើងធ្វើអត់ទេវាច្រើនមនុស្សវាតិច មនុស្សតែ៤ ១០គ្រួសារដល់ឥឡូរាប់រយ ៤០០ ៥០០គ្រួសារទៅនៅភូមិនេះ មានអ្នកចំណូលមកពីណាអត់មានទេមានតែសាច់សាលោហិត នៅភូមិនេះមានតែបងប្អូនសាច់សាលោហិតរស់នៅទៅណា តៗគ្នាទៅ តិចណា៤ ១០គ្រួសារប៉ុណ្ណោះឯង មានគ្រួសារតែប៉ុន្មានគ្រួសារប៉ុណ្ណោះឯង។

ក៖ ចុះអ្នកមីងមានបងប្អូនឬក៏សាច់ញាតិដែលរស់នៅក្រៅប្រទេសទេមីង?

ខ៖ អត់ ដូចមានបងប្អូនជីដូនមួយម្នាក់គាត់រស់នៅប្រទេសក្រៅប៉ុន្តែខ្ញុំ កូនមារខ្ញុំចេះគាត់អត់ដែលបានស្គាល់គ្នាផងប៉ុន្តែដឹងថាមាននៅប្រទេសក្រៅមួយ គាត់អាចដូចថា
ជាបងប្អូនគាត់បង្កើតគាត់អាចផ្ញើរលុយផ្ញើរកាក់មកបានណា ប៉ុនតែខ្ញុំជាសាច់ជីដូនមួយចេះខ្ញុំអត់ដែលមានទំនាក់ទំនងទេ។

ក៖ ចុះអ្នកមីងដឹងថាគាត់នៅប្រទេសណាទេមីង?

ខ៖ ខ្ញុំមិនដឹងទេគ្រាន់តែដឹងថានៅប្រទេសក្រៅនេះឯង គាត់ទៅជំនាន់អាពតណឹង
ឯង។

ក៖ ចុះស្វាមីរបស់អ្នកមីងមានឈ្មោះអ្វីដែរអ្នកមីង?

ខ៖ ឈ្មោះសុខ សាវ៉េត។

ក៖ ចុះមីងបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរមីង?

ខ៖ នៅឆ្នាំន្មានទេខ្ញុំអត់សូវចាំដែរនេះណាឆ្នាំ៨០ន្មានទេ។

ក៖ ប៉ុន្តែប្រហែលប៉ុន្មានដែរអាពាហ៍ពិពាហ៍ណឹងមីង?

ខ៖ មើលកូនខ្ញុំអាបងអាយុ៣០ឆ្នាំ ៤០ឆ្នាំហើយដឹង អាយុ៤០ឆ្នាំហើយ ឆ្នាំវកអាយុ៤០ឆ្នាំហើយ វង្សអាយុ៤០ឆ្នាំហើយណា វុធបងវង្សទៀតដឹងអាយុប៉ុន្មាន បើគាត់គាត់ដឹងហើយឆ្នាំ៨០ន្មានទេគាត់រៀបការ។

ក៖ ចុះអ្នកមីងកាលរៀបការណឹងមីងរៀបការអាយុប៉ុន្មានដែរ?

ខ៖ ខ្ញុំអាយុ១៨ឆ្នាំ អូអត់មាន១៨ទេខ្ញុំអាយុ២៨ ខ្ញុំអាយុ២៨ខ្ញុំចាស់ហើយខ្ញុំថាខ្ញុំអត់មានគូរព្រេងទេតែដល់ពេលបានមានប្តីនិងគេដែរក៏បានកូន៥នាក់នេះ។

ក៖ កូន៥នាក់ណឹងប្រុសប៉ុន្មានស្រីប៉ុន្មានហើយមានចៅប៉ុន្មានដែរ?

ខ៖ កូន៥នាក់ស្រី២ប្រុស៣ ប្រុសបងគេហើយស្រីបន្ទាប់មកស្រី ស្រីប្រុសៗណា ចៅមាន៤នាក់ហើយ ៥នាក់ហើយ បានចៅ៥នាក់ហើយ។

ក៖ ចុះអាពាហ៍ពិពាហ៍ណឹងរៀបចំឡើងដោយឪពុកម្តាយឬរៀបចំឡើងដោយខ្លួនឯងដែរ?

ខ៖ រៀបចំដោយឪពុកម្តាយនេះឯងរៀបចំជំនាន់នោះដូចយើងអត់មានតុអីហូបទេក្រាលកន្ទេលៗទៅហូបភ្ញៀវតិចតួចទៅណា។

ក៖ ចុះអ្នកមីងបានទទួលថ្លៃជំនូនប៉ុន្មានដែរពីស្វាមីកាលណឹងអ្នកមីង?

ខ៖ តិចតួចទៅ១០០០ខ្មែរ អា១០០០យើងនេះអា១០០០ ១៥០០ លឺថាក្របីមួយលក់បានគាត់ថាគាត់លក់ក្របីមួយលក់ក្របីបានមួយទៅមានលុយប៉ុណ្ណោះឯង គាត់កំព្រាឪពុកម្តាយគាត់ អត់មានឪពុកម្តាយទេ ឪពុកម្តាយគាត់ស្លាប់ជំនាន់ប៉ុល ពតអស់
ហើយ។

ក៖ ចុះអ្នកមីងអាចប្រាប់ពីពេលវាលាដំបូងដែលជួបជាមួយស្វាមីបានទេអ្នកមីង? ជួបគ្នានៅឯណា? ម៉េចបានស្រលាញ់គ្នាដែរអ្នកមីងចឹងដែរមីង?

ខ៖ ពេលខ្ញុំទៅធ្វើការគាត់ធ្វើប៉ូលីសនៅអង្គរធំនេះឯងហើយគាត់ធ្វើប៉ូលីសទៅក៏ ដល់ពេលខ្ញុំទៅធ្វើការនៅកន្លែងនោះគេហៅទំនប់បារាំងណា ទៅដល់ពេលធ្វើទៅគាត់ឃើញទៅក៏ ក៏គាត់ស្រលាញ់តាមមករកដល់ផ្ទះទៅណា ដល់មកដំបូងគាត់អត់មាន
ស្គាល់ផ្ទះខ្ញុំទេគាត់ឃើញម៉ែខ្ញុំគាត់សួរថា អ៊ុំៗស្គាល់ផ្ទះអ៊ុំងិដែរទេស្គាល់ផ្ទះងិទេ ថាអត់
ស្គាល់ទេនែ អត់ស្គាល់ទេថាចេះទៅក៏អត់ស្គាល់ទេក៏គាត់ដើរហួសទៅទៀតទៅណា
កាលគាត់មកដំបូងណា គាត់ដើរហួសទៅទៀតដល់ពេលខ្ញុំមកដល់ផ្ទះខ្ញុំ ដើរកាត់មុខផ្ទះចេះក៏គេឃើញខ្ញុំនិយាយទៅគាត់ដើរចូលទៅ ចាប់ពីទៅក៏គាត់ស្គាល់ទៅក៏ការទំនាក់ទំនងក៏គាត់ដើរមកលេងរហូតទៅណា កន្លែងគាត់នៅទំនប់បារាំងគាត់ដើរមកដល់នេះរហូតទៅណា ពេលយប់មកពេលថ្ងៃក៏មក នេះថាគាត់ធ្វើប៉ូលីសកាលដែល
បានទៅណា ធ្វើប៉ូលីសទៅដល់ពេលចេះតែធ្វើប៉ូលីសទៅ ដល់ពេលបានរៀបការរួចហើយបានកូន១ក៏កូននៅផ្ទះវាពិបាក កូនផងគោផងយើងរកស៊ីស្រុកស្រែដូចធ្វើចំការ
ធ្វើអីទៅអត់មានអ្នកណាជួយ អាមនសុស្រីណឹងអាល័យតែកូនតូចទៅម៉ែគាត់ គាត់ចាស់ហើយគាត់ពិបាកមើលទៅគាត់ថាឲ្យឈប់ធ្វើប៉ូលីសទៅ ឲ្យឈប់ធ្វើប៉ូលីសគាត់ក៏ឈប់ទៅក៏ធ្វើស្រែធ្វើស្រែទៅក៏ ក៏វាអត់ចេះបានហូបទេណាធ្វើស្រែវាចេះតែខ្វះខាត

វាអត់សូវត្រូវគ្នាវាក្រទៅវាចេះតែរអីរអ៊ូទៅក៏គាត់ទៅធ្វើទាហានទៀតទៅ រត់ទៅធ្វើទាហានទៀតទៅបានកូនកាន់តែច្រើនទៅណាកូនកាន់តែច្រើនហើយកូនបាន កូន៥ទៅណាគាត់ទៅធ្វើទាហានដល់ពេលនេះមក រហូតដល់ឥឡូវនេះឯងគាត់ធ្វើទាហាន
ដល់ពេលគាត់ចប់អាត្រែតណឹងទៅនៅតែឈ្មោះទាហានចេះ។

ក៖ បាទអរគុណអ្នកមីង ចុះអ្នកមីងហេតុអីក៏ជ្រើសរើសរៀបការជាមួយលោកពូដែរកាលណឹង?

ខ៖ ដល់ពេលដូចថាវាមានចំណាប់អារម្មណ៍ដូចជាពាក្យសំដីចិត្តគាត់មានក្តីសប្បុរសទៅណា ចាសគាត់ចេះជួយការងារគាត់ចេះជួយធ្វើដូចជាយើងធ្វើអីដូចចេះជួយ ទៅដល់ពេលចេះទៅក៏យើងមើលឃើញថាខ្លាចគាត់ចេះចិញ្ចឹមក្រុមគ្រួសារយើង បើយើងនៅឯកោរម្នាក់ឯង វាខ្លាចថាសត្រូវមើលងាយខាងក្រៅហើយក៏យើងសុទ្ធចិត្តថាយកគាត់ទៅ ដូចថាអ៊ុំគាត់មកសួរនាំទៅក៏យកទៅឲ្យទៅរៀបការទៅ។

ក៖ ចុះអ្នកមីងមានមិត្តស្និតស្នាលដែលធំធាត់មកជាមួយគ្នាមកដល់ឥឡូវទេ
នៅមានមិត្តភិក្តពីក្មេងៗដល់ឥឡូវទេមីង?

ខ៖ មានមិត្តភិក្តស្រីម្នាក់ដែលដូចថាសុទ្ធចេះទៅគេហៅថាគេឲ្យចងខ្លើរចងអីចេះណា
ទៅក៏គាត់នៅសព្វថ្ងៃនេះឯងក៏ប៉ុន្តែគាត់មានជំងឺគាត់មេម៉ាយហើយ គាត់ជរាគាត់ជរាឈឺណា ដល់ពេលចុះទៅខ្ញុំថាឃើញគាត់មានទុក្ខលំបាកទៅខ្ញុំចេះតែណែនាំគាត់ថាឲ្យប្រែចិត្តទៅរកព្រះទៅខ្លាចបានសង្គ្រោះព្រោះយើងជួបមកជួបតែប្តីឃោរឃៅនិង ទុក្ខលំបាកហើយរាល់ឧបសគ្គអត់មានក្តីសុខសាន្តដល់ពេលគាត់នៅម្នាក់ឯងចេះទៅគាត់មានជំងឺទៀតទៅថាឲ្យប្រែចិត្តទៅនែដើម្បីបានសង្គ្រោះនៅខាងមុខ ដឹងថាព្រះសន្យាថាឲ្យយើងមិនឲ្យបាត់សក់មួយសរសៃហើយល្អឥតខ្ចោះណាព្រះសន្យាថានៅខាងមុខណា ចាសក៏គាត់អត់ដឹងទៅណាអត់មានវិហានៅឆ្ងាយនៅបន្ទាយស្រីគាត់មិនដឹងទៅ
ទៅឯណាគាត់ចេះតែរស់នៅរស់នៅចាំតែថ្ងៃស្លាប់ទៅណាបានគាត់ឈឺ គាត់ឈឺខ្លាំង។

ក៖ ចុះគាត់មានឈ្មោះអ្វីដែរមីង?

ខ៖ ឈ្មោះចម រ៉ុម។

ក៖ ចុះអ្នកមីងមានអនុស្សាវរីយ៍អ្វីខ្លះដែរជាមួយគាត់មីង?

ខ៖ មិនមានអនុស្សាវរីយ៍អីផងរាប់អានៗទៅដល់ពេលយើងបានអីក៏ចែកគ្នាហូបទៅណាពេលមានកម្មវិធីក៏ហៅគ្នាទៅដូចជាការបុណ្យអីទៅ យើងហៅគ្នាទៅជួបជុំគ្នាទៅណាអញ្ជើញទៅអញ្ជើញមកចេះទៅ កូនៗគាត់ក៏ហៅម៉ែឪចេះទៅណាហៅខ្ញុំចេះហៅចេះឪចឹងទៅកូននេះក៏ហៅឯណោះម៉ែទៅ ចឹងក៏បានអីក៏ជូនចែកគាត់ទៅណា។

ក៖ ចុះអ្នកមីងធ្លាប់ធ្វើស្រែទេមីង?

ខ៖ ខ្ញុំអ្នកធ្វើស្រែអត់មានធ្វើអីទេធ្វើតែស្រែចំការរហូត ធ្វើស្រែធ្វើចំការកាលដែលយើងនៅត្រួតចំការនៅតាមព្រៃអង្គរណាកាលនោះយើងនៅធ្វើបានដល់ពេលយើងអត់ទាន់មានអីហូបទេតែធ្វើចំការរកលុយក៏អត់បានអត់ទាន់មានអី ពេលយើងមានលុយតិចៗយើងអាំងប្រហុកមួយដុំយើងបេះត្រួយរាំង ត្រួយកញ្ចាស់បានជ្រលក់ជាមួយនិងប្រហុក
ណឹងហូបបានទៅក៏ធ្វើចំការណឹងតទៅទៀតទៅចាសជំនាន់នោះវាអត់មិនមានអីសំបូរ
ដូចឥឡូវទេ ចាសមានអីក្រមានតែប្រហុកតិចដាក់ពីលើបាយហូបជាមួយអន្លក់ធ្វើចំការទៀតវាល់ល្ងាចទៅ រហូតដល់យើងដាំឪឡឹក ដាំត្រសក់បានផ្លែទៅយើងបេះហូបជាមួយប្រហុកអីទៅណា យើងបេះលក់រែកៗពីចំការណឹងរែកទៅលក់នៅសៀមរាបផ្សាលើ រែកតាមផ្លូវអង្គរទៅឯនោះ។

ក៖ អញ្ចឹងអ្នកមីងអាចជួយប្រាប់បានទេថាមានផលលំបាកអ្វីខ្លះដែរក្នុងការធ្វើស្រែចំការដើម្បីឲ្យក្មេងៗបានដឹងណាអ្នកមីង?

ខ៖ ការធ្វើស្រែកាលយើងធ្វើមិនទាន់បានផលវាពិបាកដល់ពេលយើងធ្វើទៅឃើញភោគផលល្អយើងសប្បាយចិត្តទៅ ដូចថាយើងដាំត្រសក់ ឪឡឹកចេះ យើងបានផ្លែយើងបានលក់យើងបានប្រាក់ បានហូបផងទៅទិញម្ហូបអាហារទៅបើយើងមិនទាន់បានផ្លែវាពិបាក ពិបាកនិងហូបណាអត់មាននែ អត់មានរកត្រីបានទេវាក្រ ពេលទៅដល់មាត់ស្ទឹងចឹងបើយើងឈ្នាងយើងរកបានកំពឹសតិចទៅត្រីតិចទៅយើងស្លរអីបេះ
ស្លរទៅ បេះស្លឹកឈឺស្លរទៅ ហូបយកកម្លាំងជម្រះចំការទៀតទៅ ពេលបើអត់នេះទេ
អាមានសត្វអង្រងធ្វើសំបុកអីចេះទៅយើងទៅចាក់ទៅ ចាក់បានក៏យើងចញ្ច្រាំប្រហុក
តិចទៅក៏យើងបេះអាត្រួយប្រោសស្វានៅណាស្គាល់ទេទៅក៏ អាប្រោសស្វាណឹងវា
មូលៗចេះយើងដកវាមកលាងទឹកបានក៏យើងកាច់បានក៏យើងជ្រលក់ប្រហុកជ្រលក់អំបិលអីក៏ហូបទៅ ចាសអត់មានជាតិអត់ដែលមានលើសឈាមក៏អត់ដែលមានជំងឺ
លើសខ្លាញ់លើអីអត់ដែលមានទេ កម្លាំងសុខភាពអត់ចេះមានតែគ្រុនក្តៅតិចតួចទៅ
ក៏បាត់ទៅកដតែដើមឈើស្ងោរហូបទៅក៏បាត់ទៅអត់ដែលមានលេបថ្នាំពេទ្យទេ។

ក៖ ចុះមីងធ្លាប់ប្រកបអាជីវកម្មទេមីងដូចចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេមីង?

ខ៖ ចិញ្ចឹមនោះឯងអូន ចិញ្ចឹមគោ។

ក៖ ឥឡូវមានគោដែរមែនមីង?

ខ៖ ចិញ្ចឹមគោ។

ក៖ មានប៉ុន្មានក្បាលដែរមីង?

ខ៖ គោ៣ក្បាល។

ក៖ ចុះអ្នកមីងតាំងពីក្មេងរហូតដល់ពេលនេះមកអ្នកមីធ្លាប់ប្រកបការងារអ្វីខ្លះដែរដើម្បីចិញ្ចឹមជីវិតមីង?

ខ៖ ធ្វើនំលក់ខ្ញុំមានធ្វើនំ មាននំផ្លែអាយមាននំពពាយខំបង្កប់ស្ករមាននំ ធ្វើគ្រក់ដុតបាញ់ឆែវទៅណាដាក់មួយតុៗចេះល្ងាចឡើងលក់ទៅណា លក់អានេះអានោះទៀត
ច្រើនទៅណាប៉ុន្តែអត់មានលុយសល់ទេ។

ក៖ សម្រាប់តែចិញ្ចឹមជីវិត?

ខ៖ ចាសហូបអស់ ហូបអស់ទៅមួយថ្ងៃៗសម្រាប់មួយថ្ងៃទៅអត់មានលុយសល់អាចទុកធនាគារបានអត់ទេក្រណាស់លំបាក។

ក៖ ចុះអ្នកមីងអាចប្រាប់បានទេតើពេលណានៅក្នុងជីវិតរបស់អ្នកមីងដែលជាពេលវេលាលំបាកជាងគេក្នុងជីវិតរបស់មីង?

ខ៖ ពេលជំនាន់អាពតនោះណា ជំនាន់អាពតយើងឈឹអត់មានថ្នាំលេប ហើយយើងឃ្លានហើយអត់មានអីហូប បើនៅជំនាន់លន់ ណុលវាមានបាយហូប នៅជំនាន់នេះយើងអត់ម៉េចហើយមានបាយហូប ជំនាន់អាពតទោះបីជាយើងឃ្លានក៏អត់មានស៊ី

ទោះបីជាយើងមើលឃើញហើយក៏យកមិនបាន ដូចថាគេបានហូបចេះយើងទៅយកនិងគេអត់បានទេ ដល់ពេលដូចគេដូចថាគេមានខ្សែណាធ្វើអីខ្ញុំថានែដូចជាមានគេម្នាក់

គេចាត់ឲ្យធ្វើប្រធានសហករណ៍ ប្រធានក្តោមក្តាប់កុមារប្រធានដូចយើងថាខែស្រូវទុំចេះពីជំនាន់អាពតគេត្រួសចំការគេដេញសេកខែស្រូវទុំមែនប៉ុនអត់មានបាយហូបទេ
គេដឹក គេបានស្រូវចេះហើយគេ គេច្រូតទុំទៅណាទុំមុនគេច្រូតណាច្រូតហើយគេបានស្រូវហើយគេ បើសិនជាគេអ្នកណាគេចូលចិត្តគេឲ្យពេញៗកំប៉ុងប្រសិនថាដូចខ្ញុំគេវាល់តែខាងគូទទេចាក់ឲ្យទៅ គេវាល់ពីខាងគូទក៏ចាក់ឲ្យទៅគេថាមួយថ្ងៃ២កំប៉ុងគេវាល់តែពីគូទេ បើគេអ្នកវាល់ពីពេញពីក្នុងកំប៉ុងគេហូបឆ្អែតអាយកពីគូទដែលហូបឆ្អែតហា ចាសអ្នកធ្វើបាបណា អ្នកធ្វើបាបជំនាន់អាពតអ្នកកាន់អង្ករដើរចែកវាអត់មានភាព
ស្មោះត្រង់ ចាសវាកេងចំណេញដើម្បីយកទុកឲ្យក្រុមគ្រួសារគាត់ទៀតទៅណាអានេះយើងនិយាយថា ដល់ពេលយើងនិយាយទៅដល់ឃើញមុខគាត់គាត់ដែលចាប់ពីអា
ពតមកដូចជាការឈឺចាប់ដែរណាធ្វើបាបយើងណា យើងឃើញគាត់ទៅចឹងនែៗកាល
នោះមិនគួរណាធ្វើបាបខ្ញុំទេវាល់អង្ករឲ្យខ្ញុំតែពីគូទ គូទកំប៉ុងណា។

ក៖ ចុះអ្នកមីងធ្លាប់ជួបគ្នាទៀតដែរ? អ្នកដែលវាល់អង្ករចឹងឲ្យអ្នកមីងជួបគ្នាដែរ?

ខ៖ ដល់ក្រោយដាច់អាពតមកវាមិនជួបគ្នា។

ក៖ នៅភូមិឃុំជាមួយគ្នាឬក៏នៅណាដែរមីង?

ខ៖ នៅភូមិឃុំជាមួយគ្នានេះឯងគាត់ស្លាប់ហើយឥឡូវណា គាត់កើតរោគអីៗទៅក៏ទុក្ខវេទនាគាត់ស្គមរីងរៃអត់មានអីហូបទៅក៏ទុក្ខលំបាកណា ដល់ពេលមានមីងខ្ញុំម្នាក់ចេះទៅគាត់គាត់ស្រលាញ់ទៅក៏គេ គាត់ឲ្យអង្ករឲ្យបាយហូបទៅ ពេលឃើញគេហូបចេះយើងឃ្លានណា គេហូបបាយចេះយើងឃ្លានយើងអត់ ដូចថាគាត់អ្នកចឹងក៏គាត់សង្សារគាត់ គាត់ឲ្យហូបឆ្អែតៗទៅយើងក៏ វាខ្វះខាតតែយើងគ្រាន់តែយើងលបឃើញគេក្មេងៗចង់ឃើញគេបានអីហូបយើងចង់ឃ្លានទៅណា ដល់ពេលយើងទៅត្រង់នេះៗគេឲ្យទៅត្រង់នោះៗឲ្យទៅនៅត្រង់នោះដាំអីអត់ទាន់បាន ដាំដំឡូងឯណាដាក់ភ្លាមមើមភ្លាម ដាំដំឡូវទាល់តែបាន៣ ៤ខែនោះបានបានហូប។

ក៖ ចុះអ្នកមីងអាចប្រាប់បានទេពីពេលវេលាដែលអ្នកមីងសប្បាយចិត្តជាងគេបំផុត
ក្នុងជីវិតសប្បាយចិត្តជាងគេនៅពេលណាដែរ?

ខ៖ ទេរាល់ថ្ងៃនេះខ្ញុំមិនសូវខ្វល់ខ្វាយអីក្រុមគ្រួសារក៏ស្រួលទោះបីអត់ឃ្លានយ៉ាងណាក៏វាស្រួលរាល់ថ្ងៃនេះប៉ុន្តែថាដូចសង្គ្រាម ទោះបីរដ្ឋាភិបាលអីខ្ញុំមិនដឹងទេប៉ុន្តែក្នុងជីវិតរបស់ខ្ញុំគឺខ្ញុំបានថាវាធូរស្រាលការលំបាក ដូចចង់បានដេកថ្ងៃចេះទៅ។

ក៖ មានសេរីភាព?

ខ៖ ចាស។

ក៖ ចុះតាំងពីក្មេងរហូតមកដល់ឥឡូវណឹង តើអ្នកមីគិតថាជីវិតរបស់អ្នកមីងមានការផ្លាស់ប្តូរអ្វីខ្លះដែរមីង?

ខ៖ ផ្លាស់ប្តូរតើពេលថ្ងៃដែលយើង យើងបានផ្លាស់ប្រែចិត្តទៅជឿព្រះ ចិត្តយើងអត់មានករចងគំនុំហើយចិត្តបានធូរស្រាលជាងមុនកាលពីមុនយើងអត់មានរឿងអីក៏ដូចជាចង
ជាប់រឿងអីបន្តិចបន្តួចយើងចងកំហឹងជាប់ទៅណាដូចក្រុមគ្រួសារចេះ គាត់ថាអីក៏ខឹងគាត់ជាប់ទៅណាដល់ពេលឥឡូវ ថាទៅក៏ថាទៅរួចទៅថាមិនមានចងកំហឹង ស្រាយកំហឹងចាស។

ក៖ ចុះអ្នកមីងអាចរៀបរាប់បានទេអំពីដំណើរការនៃការផ្លាស់ប្រែចិត្តរបស់អ្នកមីណា?
ជឿព្រះតាមរបៀបណា? តាមរយៈអ្នកណាដែរចឹងអ្នកមីង?

ខ៖ ជឿតាមដូចតែថាពួកគាត់បានស្គាល់ដំណឹងល្អមុនចេះ ឃើញខ្ញុំទុក្ខវេទនាឈឺវាខ្សត់ខ្សោយណាដូចរាល់ថ្ងៃចេះខ្ញុំ ដូចអ៊ុំណេតចេះគាត់បានជឿមុនគាត់ចេះតែប្រាប់ខ្ញុំទៅណាដូចខ្ញុំឈឺទៅអត់មានលុយមានកាក់ទៅក៏គាត់ប្រាប់ថាទៅវិហាជាមួយអញទៅ
ថាទៅវិហាជាមួយអញទៅថាចេះទៅទៅរកព្រះទៅ គាត់ថាអ្នកអ្នកអាងទ្រព្យធនអ្នកជួយខ្លួនមិនបានទៅណា កុំអាងថារកបានរកបានថាជួយខ្លួនយើងបានពីទុក្ខលំបាក
ថាជួយអត់បានទៅក៏ ថាខ្ញុំក៏អង្គុយតាមមាត់ស្រះស្រង់នេះឯងទៅក៏អ៊ុំហេនក៏ប្រាប់
ទៅក៏ខ្ញុំថាបើព្រះមានអំណាចមែនទៅសាកល្បងមើលទៅក៏ទៅ ទៅក៏បើកភ្នែកមិនរួច
ទេវាដូចល្បួងចឹងឯងឈឺក្បាលវិលមុខអង្គុយធីងធូងដល់ពេលយូរទៅមានអីចង់តែទៅ
ដល់ពេលក្រោយមកយើងចង់តែទៅវាមានអារម្មណ៍ធូរស្រាល ដល់មានអារម្មណ៍ធូរស្រាលទៅចេះតែចង់ទៅ ចង់ទៅៗ ដល់េពលទៅៗវាមានការរីកចម្រើនជាងមុនណា
សុខភាពល្អក៏ល្អប្រាក់យើងក៏ចំណេញក្រុមគ្រួសារយើងក៏មានក្តីសុខសាន្ត ដល់ពេល

ទោះបីខ្មាំងសត្រូវបៀតបៀននៅខាងក្រៅដូចថាវាធ្លាប់មានបញ្ហាដូចវាបិទមាត់ស្ងាត់ឈឹងទៅដូចវាអត់មានបញ្ហាអីទៅ ចាសដល់ពេលចុះទៅបានយើងថាផ្លូវមួយនេះជាពិតផ្លូវរបស់ព្រះ ព្រះនិងចាំជួយយើងព្រះនិងស្រលាញ់មនុស្សគ្រប់រូប ឲ្យតែអ្នកណា
បែរចិត្តទៅរកព្រះ ព្រះនិងចាំទទួលយើងជានិច្ចដល់ពេលខ្ញុំឃើញបងប្អូនដែលទុក្ខលំបាកហើយអត់មានអង្ករហូបហើយព្រាត់ប្រាស់ឈ្លោះគ្នាក្រុមគ្រួសារ ថាមានតែទៅរកព្រះទេដែលមានអំណាចនិងអាចបង្រ្កាបខ្មាំងសត្រូវបានប្រសិនជាយើងអត់ប្រែចិត្តទៅរកព្រះទេទុកលំបាក្ខយើងគ្មានថ្ងៃណាស្បើយទេ ខ្ញុំថាបើជនណាបានទទួលដំណឹងល្អជននោះមានសុភមង្គល បើជនណាដែលអត់បានទទួលដំណឹងល្អរបស់ព្រះជននោះគ្មានសុភមង្គលឡើងដល់ពេលខ្ញុំប្រាប់ពួកគាត់ចឹងទៅដែលពួកគាត់មានទុក្ខលំបាកនោះក៏គាត់ចេះតែបានទៅព្រះវិហាដែល៣ ៤ គ្រួសារនោះដែលក៏កូខខ្ញុំនេះក៏គាត់បានទៅដែលខ្ញុំបានប្រាប់ពួកគាត់ណា ពីដើមមិញគាត់អត់មានអីហូបទេ គាត់កូនតូចៗនោះ
ហើយក្រណាស់ កូនខ្ញុំសូម្បីតែបាយគ្មានប្តីក៏អត់យកចិត្តទុកដាក់ដល់ឥឡូវគាត់ចេះមានលុយចេះចែកប្រពន្ធហើយប្រពន្ធរកលុយក៏កាន់តែបានទិញម្ហូបអាហារហូបទៅមានវាមានការធំធាត់ កូនទៅដែលទៅមួយវ៉េតសុភីផុតពីនោះពួកគាត់ គាត់មិនទាន់ទៅ
ក៏គាត់មិនទាន់ថាមិនទាន់ដល់ពេលកំណត់ការរៀបចំរបស់ព្រះណា ប៉ុន្តែខ្ញុំពឹងលើកអំណាចចេស្តារបស់ព្រះការរៀបចំក្រុមគ្រួសាររបស់ខ្ញុំដែលខ្ញុំបានទៅព្រះវិហារបរិសុទ្ធ

ព្រះបានប្រាប់ថាសុំឲ្យពូជពង្សគ្រួសារអ្នកនឹងបានវែងអន្លាយទៅឆ្ងាយទៀតណា ខ្ញុំបានប៉ុណ្ណោះទៅតែខ្ញុំនឹកឃើញថាយើងមិនអាចបង្ខំពួកគាត់បានចាំថ្ងៃណាមួយគាត់នឹងប្រែចិត្តទៅរកព្រះជារឿងរបស់គាត់ ចាសមានសិទ្ធជ្រើសរើរបស់គាត់ណា។

ក៖ ចុះកាលពីនៅក្មេងមានធ្លាប់មានក្តីស្រម៉ៃថាពេលធំឡើងមីងចង់ធ្វើអីទេមីង?

ខ៖ ពេលនៅក្មេងខ្ញុំនឹកឃើញថានែគេក៏បានស្រួលម៉្លេះ ខ្ញុំគេថានែអាឆ្នាំងទិព្វ អាចំហាន់ទិព្វដែលគេចំអិនមកស្រេចៗណានោះណា អ្នកណាក៏ពូកែម្ល៉េះសាកសិទ្ធម្ល៉េះខ្ញុំចង់ឃើញចង់ជួបណាស់ចង់ជួបអ្នកមានអំណាចដែលថាគេហៅថាពេលហូបបាយឆ្អិនសេ្រច សម្លរឆ្អិនសេ្រចមកដល់ណា ខ្ញុំថាចង់ឃើញអ្នកមានអំណាចខ្ញុំចង់ជួបអ្នកមានអំណាយនៅឯណានៅកន្លែងណាក៏មិនដែលឃើញ អ្វីៗអីសព្វសារពើរនេះវាកើតមកពីណា វាមានមកពីណាមនុស្សយើងដើមដំបូងមកពីណាខ្ញុំចេះតែឆ្ងល់ណាចេះតែសួរគេសួរឯងទៅមនុស្សយើងវារស់នៅវាទុក្ខលំបាកចេះរាល់ថ្ងៃទៅដល់ថ្ងៃណាដែលទីបញ្ចប់ទៅវាយ៉ាងម៉េចទៅ ជួនកាលនិយាយខ្លួនឯងគិតក្នុងចិត្តខ្លួនឯងទៅណា ចាសដល់ពេលការស្រម៉ៃដល់ពេលការស្រម៉ៃចង់ឃើញចង់ជួបមកបានជួបដំណឹងល្អណឹងឯង
ក៏យើងនិងមានរៀនបានតែដំណឹងល្អនេះដែលគឺវាប្លែកក្នុងចិត្តវាមានការរីកចម្រើន
ហើយនិងខ្មាំងសត្រូវវាអត់ហ៊ានប្រឆាំងអ្វីៗឲ្យ ទោះបីបើជួបការល្បួងក៏យើងនៅមានក្តីអំណរខាងមុខ។

ក៖ បាទមីងបាទ ឥឡូវទាក់ទងជាមួយនិងចំណង់ចំណូលចិត្តមីងម្តង ចុះមីងចូលចិត្តពិសារម្ហូបអ្វីជាងគេដែរតាំងពីក្មេង?

ខ៖ តែអាំង សម្លរប្រហើរ សម្លរម្ជូរ នេះឯងនៅស្រុកស្រែ បើដូចថាសម្លរអីដូចគេថា
អស្ចារ្យអី ដូចជាចាប់ឆាយដូចជាសម្លរអីអត់ចូលចិត្តទេខ្ញុំមានតែបុកប្រហុក បុកម្ជូរត្រីអាំងទៅ ពីដើមមិញយើងរកត្រីបានចេះ វាមានត្រីតូចៗវិនយើងផ្អាប់អង្ករលីងរួចទៅយើងអាំងបានជ្រលក់ត្រីអណ្តែងអានោះចូលចិត្តជ្រលក់សណ្តែកយើងធម្មជាតិ ដាំតាមដំបូកចំការចេះ យើងបេះចូលចិត្តអានោះឯងទៅណា នឹកឃើញរាល់ថ្ងៃនេះពីដើមមកនោះវាឆ្ងាញ់មែនណាពេលណាក៏ឆ្ងាញ់ដែរ បាយស្រូវថ្មីអង្ករយើងស្រូវថ្មីទៅវាឆ្ងាញ់
ជាមួយនិងអន្លក់ត្រីទៅណា ដូចតាគាត់ដាក់ទ្រូបានចេះមកគាត់យកត្រីអាល្អិតយើង
អាត្រីអន្កត់ប្រាក់តូចៗណឹងសៗណឹងយើងយកមកធ្វើជាបុកអង្ករលីងបានប្រឡាក់
ផ្អាប់២ ៣ថ្ងៃទៅគាត់បានអាត្រីអណ្តែងយើងអាំងមកយើងជ្រលក់ជាមួយសណ្តែក យើងស្លរប្រហើរននោងចេះមកពេលយើងដេញសេកស្រូវយើងទុំទៅណាឡើងក្រហមហើយសំបូរត្រីហើយឥឡូវអត់មានត្រីទេ អត់មានត្រីទិញតែគេត្រី ទិញតែត្រីផ្សារត្រីចិញ្ចឹមគេថាត្រីចិញ្ចឹមៗអត់មានត្រីវាលទេ ពីដើមមិញត្រីវាលនេះលើកម្តងៗមួយឡាំងខែអាធ្លាក់ខ្យល់រហឹកៗឪខ្ញុំគាត់ដាក់ប្រឡាយនោះមានជិតស្រែចេះណាប្រឡាយហូរចេះពីស្រែចេះទៅគាត់លើកម្តងត្រីឡើងកន្ត្រកៗដាក់កន្ត្រក។

ក៖ ចុះអ្នកមីងចូលចិត្តស្តាប់ចម្រៀងអីទេកាលពីនៅក្មេង?

ខ៖ ខ្ញុំមិនដែលចូលចិត្តស្តាប់ចម្រៀងអីផងមិនដែលសូវចេះច្រៀងច្រើនតែចេះច្រៀន
បទបាសាក់បទល្ខោនដូចាថាលឺគេល្ខោនលួងលោមអីណាចេះច្រៀងណា ចាំបានបទណាដែលយើងចំណូលយើងចាំបានទៅណា បទល្ខោនអាយៃអីទៅណា។

ក៖ ចុះអ្នកមីចេះលេងឧបករណ៍តន្ត្រីអ្វីទេមីង?

ខ៖ អត់ទេអត់ចេះលេងភ្លេងឧបករណ៍តន្ត្រីអីទេ

ក៖ ចុះនៅក្នុងផ្ទះមីងមានអ្នកចេះលេងឧបករណ៍តន្ត្រីអីទេមីង?

ខ៖ ចេះបងខ្ញុំចេះលេងភ្លេងការចេះលេងភ្លេងល្ខោនគាត់ចេះលេងអាភ្លេងល្ខោនណាពេលល្ខោនចេញវាមិនមានភ្លេងហី ច្រៀងទៅគេមិនកូដទ្រលេងះភ្លេងទះស្គរនោះបងខ្ញុំគាត់ចេះគាត់ធ្លាប់។

ក៖ អញ្ចឹងមកដល់ចុងបញ្ចប់ហើយអ្នកមីងមានអ្វីចង់ផ្តាំផ្ញើរទៅកាន់កូនចៅជំនាន់ក្រោយរបស់មីងទេ? ថាពួកគាត់ណឹងគួរតែរស់នៅជាមនុស្សបែបណាឬក៏ធ្វើជាមនុស្សបែបណានៅក្នុងសង្គមដែរមីង?

ខ៖ ណឹងឯងចង់ណែនាំកូនឲ្យធ្វើអ្វីដែលល្អត្រឹមត្រូវកុំឲ្យខុសសង្គមគេដែលគេស្អប់ខ្ពើមណា យើងធ្វើអ្វីឲ្យល្អតាមប្រពៃណីដូចយើងថាហើយកុំដើរស៊ីផឹកឡូរឡារតាមផ្លូវហើយហ៊ឺហារ ហើយឆើតឆាយហើយពេស្សាអីណាអត់ចូលចិត្ត ហើយនែគាត់ដូចថាឲ្យធ្វើអ្វីដែលយើងមានភាពស្ងៀមស្ងាត់ ក្តីសុខសាន្តនិងក្រុមគ្រួសារចេះ ចេះស្រលាញ់គ្នាទៅវិញទៅមកនឹងរកស៊ីដើម្បីយកប្រាក់មកទិញម្ហូបអាហារ ហូបក្រុមគ្រួសារទៅវាមានក្តី
ស្រលាញ់ ក្តីញញឹមដាក់គ្នាចេះៗប្រាប់គាត់កុំឲ្យគាត់ទៅបាត់សូន្យ ទៅបាត់សូន្យ មានអាកូននៅតូចៗនៅផ្ទះចេះមើល មានអីហូបត្រូវការចង់ទិញនំេចះៗអត់មានលុយទិញ
ឈរមើលមុខគេខ្មាស់គេទេ បើគេគេមានលុយទិញដល់យើងមានឪពុកម្តាយនិងគេយើងអត់ចេះផ្គត់ផ្គង់ឲ្យកូនណឹងឯងចេះមានបទពិសោធន៍មួយអ្វីដែលថាវាធ្វើខុសផ្លូវនេះយើងទៅរកអាផ្លូវណាដែលត្រូវ។

ក៖ អស់ហើយអ្នកមីង?

ខ៖ ចាសអស់ហើយខ្ញុំមិនចេះនិយាយលាក់លៀម។

ក៖ បាទអញ្ចឹងខ្ញុំសូមអរគុណដល់មីងដែលបានចំណាយពេលសម្ភាសន៍ជាមួយខ្ញុំ ហើយខ្ញុំសូមជូនពរឲ្យមីងមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាមីងណា។

ខ៖ ចាស អរគុណ! អរគុណ។

ក៖ បាទអ្នកមីង។